सीरीज में 3-0 की बढ़त , इमाम उल हक ने खेली 90 रन की पारी
Pakistan Beats New Zealand by 26 Runs in Third ODI पाकिस्तान ने कराची में खेले गए तीसरे वनडे मैच में न्यूजीलैंड को 26 रन से हराया। इसके साथ ही 5 वनडे मैचों की सीरीज में 3-0 की बढ़त के साथ इसे अपने कब्जे में कर लिया है।
पाकिस्तान ने कराची में खेले गए तीसरे वनडे मैच में न्यूजीलैंड को 26 रन से हरा दिया। इसके साथ ही 5 वनडे मैचों की सीरीज में 3-0 की बढ़त के साथ इसे अपने कब्जे में कर लिया है। इससे पहले खेले गए 5 टी-20 मैचों की सीरीज 2-2 से बराबरी पर थी।
तीसरे वनडे में पाकिस्‍तान ने पहले बल्‍लेबाजी करते हुए 6 विकेट के नुकसान पर 287 रन बनाए। जवाब में न्यूजीलैंड की पूरी टीम 49.1 ओवर में 261 रन पर ऑलआउट हो गई।
न्यूजीलैंड ने टॉस जीतकर पहले फील्डिंग करने का फैसला किया।
पाकिस्तान की शुरुआत अच्छी नहीं रही। पाकिस्तान को पहला झटका 37 रन के स्कोर पर लगा। ओपनर फखर जमान 8.2 ओवर में मैट हेनरी की गेंद पर टॉम ब्लंडेल को कैच देकर आउट हो गए। उन्होंने 26 गेंदों का सामना कर 19 रन बनाए।
आजम और इमाम उल हक के बीच 108 रन की साझेदारी
फखर जमान के आउट होने के बाद इमाम उल हक और बाबर आजम के बीच 108 रन की साझेदारी हुई। बाबर ने 62 गेंदों का सामन कर 54 रन बनाए। वहीं इमाम उल हक ने 107 गेंदों का सामना कर 90 रन की पारी खेली। इनके अलावा पाकिस्तान के लिए मोहम्‍मद रिजवान ने 32 रन और आघा सलमान 31 रन बनाए।
न्यूजीलैंड की ओर से मैट हेनरी रहे सफल गेंदबाज
न्यूजीलैंड की ओर से मैट हेनरी सबसे सफल गेंदबाज रहे। उन्होंने 10 ओवर में 54 रन देकर 3 विकेट लिए। वहीं एडम मिल्ने ने 10 ओवर में 56 रन देकर 2 विकेट लिए।
अच्छी शुरुआत के बाद भी बिखर गई कीवी की बल्लेबाजी
288 रन की टारगेट का पीछा करने उतरी न्यूजीलैंड की शुरुआत अच्छी रही। ओपनर विल यंग और टॉम ब्लेंडल के बीच 83 रन की साझेदारी हुई। विल यंग 41 गेंदों पर 33 रन बनाकर आउट हो गए।
उनके बाद बल्लेबाजी करने आए डैरिल मिचेल भी 24 गेंदों पर 21 रन बनाकर आउट हो गए। यंग के बाद भी ब्लेंडल भी 65 रन बनाकर रन आउट हो गए। ब्लेंडल और यंग के बाद कैप्टन टॉम लाथम ने पारी को संभाला। उन्होंने 60 गेंदों में 45 रन बनाए।
लाथम के बाद कोल मैकोनी ने पारी को संभाला। पर दूसरे छोर से उन्हें साथ नहीं मिल पाया। मैकोनी 45 गेंदों का सामना कर 65 रन बनाकर नाबाद रहे।
अफरीदी, शाह और वसीम ने लिए दो-दो विकेट
पाकिस्तान की ओर से शाहीन अफरीदी ने 9 ओवर में 53 रन देकर 2 विकेट, नसीम शाह ने 8.1 ओवर में 42 रन देकर 2 विकेट, मोहम्मद वसीम जूनियर ने 50 रन देकर 2 विकेट लिए।